‘Dwelmhandelaar’ glo met R1,1 miljoen dwelms betrapFoto: SAPD Beamptes in Milnerton in Kaapstad het ŉ vermeende dwelmhandelaar in hegtenis geneem en beslag gelê op dwelmmiddels ter waarde van ongeveer R1,1 miljoen en ŉ groot bedrag kontant. “Polisiebeamptes het Saterdagmiddag op ŉ woonstel in Century City toegeslaan,” het kol. Andre Traut, woordvoerder van die polisie, gesê. “Beamptes het inligting bekom dat ŉ dwelmhandelaar die woonstel as sy stoor gebruik.” Beamptes het tydens die klopjag beslag gelê op 3,15 kg tik met ŉ geraamde straatwaarde van R1,1 miljoen en ŉ groot bedrag kontant. ŉ Verdagte, ŉ 49-jarige man, is in hegtenis geneem en sal na verwagting Maandag in die Kaapstadse landdroshof verskyn.